
Rejtett hálózatok felderítése és összehasonlítása két második osztályban

Kulcsszavak: szociometria, alsó tagozat, osztályközösség, kortárs kapcsolatok, csoportkohézió
A kisiskolás életszakaszban meghatározóak a kialakuló személyes barátságok, ugyanakkor a csoporthoz tartozás érzése is, melyet ebben a korban tapasztalnak meg igazán. Úgy gondolom, egy tanító számára rendkívül fontos, hogy ismerje az osztályába járó gyerekeket, tisztában legyen a közöttük kialakuló rokonszenvi vagy épp ellenszenvi kapcsolatokkal, és észlelje az egyes személyek csoporton belül elfoglalt pozícióját, betöltött szerepét.
Kutatásom során Mérei (2006) több szempontú szociometriája segítségével tártam fel két nagyváradi iskola második osztályának társas kapcsolati hálóját. Megalkottam a közösségek szociogramját, értelmeztem a szerkezeti mutatókat, majd a gyakorisági táblázat alapján megállapítottam az osztályokban betöltött elsődleges, illetve másodlagos szerepeket. A két osztály összehasonlítása során megállapítható, hogy a 8-9 éves gyerekek körében a rokonszenvi választásoknál meghatározó szerepe van a tanulók nemének. Habár mindkét csoportban találunk peremre szorult gyereket, a magas szerkezeti mutatók jelzik, hogy jó úton járnak az összetartó közösséggé válás folyamatában.



